Debreczeni kerek erdő
Debreczeni kerek erdő,
Lakik abban szarvas kettő.
     Debreczeni gulyáslegényt
     Kilelte a hideg, szegényt.

Nem őrzöm én már gulyádat,
Sem a czifra marháidat,
     Itasd meg, barna galambom,
     Ne szomjazzon az én barmom.

Kettős falu az én hazám,
Abban lakik az én anyám,
     De sok leány feleségem,
     Egyhez sincsen reménységem.

Zsiros az én ingem ujja,
Nincs galambom, ki szapulja,
     Zsiros ing és gatya rajtam,
     Ki a mennykő kapna rajtam!
Népköltészet